text: 
  Prioritering, afledt af fransk, og betyder fortrinsret, er, efter hvad 
  erfaringen viser, et ukendt eller sjældent benyttet ord i Københavns 
  bystyre.
  
  Lad det være mig tilladt at nævne bare et par eksempler fra 
  dagligdagen, Strædet og modernisering af vaskeriet på Bispebjerg 
  Hospital.
  
  Strædet, der er beliggende i Snares Kvarter, får nu en ny og meget 
  kostbar belægning, den såkaldte Chaussé brobelægning, der består af 
  firkantede granitbrosten, med mellemrum imellem hver sten og meget 
  vanskelig at færdes på i al slags fodtøj.
  
  For fuldstændighedens skyld skal lige nævnes, at omtalte gade er en 
  gågade, der hovedsagelig besøges af personer der har interesse i 
  antikviteter, altså et meget begrænset klientel. Jeg besøgte Strædet en
   formiddag ved 11-tiden og så tre mennesker i Strædet !
  
  En gåtur gennem Fiolstræde, der sammen med bl.a. Strøget er en af 
  Københavns mest trafikerede gader af gående, afslørede at belægningen 
  var hullet og ujævn, og må betragtes som direkte farlig for liv og 
  lemmer for ældre og svagtseende mennesker. Dette gælder flere andre 
  gader i det efterhånden forfaldne, nedslidte og snavsede København.
  
  
  
  